open-index/open-wikipedia-markdown huggingface dataset:
1941

**1941**  (**[[ரோம எண்ணுருக்கள்|MCMXLI]]**) ஒரு புதன்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.

## நிகழ்வுகள்
* ஜனவரி 21 - அவுஸ்திரேலியா மற்றும் பிரித்தானியா படையினர் லிபியாவின் டோப்ருக் நகரைத் தாக்கினார். ஜனவரி 22 இல் இந்நகரைக் கைப்பற்றினர்.
* ஏப்ரல் 6 - ஜெர்மனியினர் யூகொஸ்லாவியா மற்றும் கிறீஸ் நாடுகளைத் தாக்கினர்.
* ஏப்ரல் 10 - ஜெர்மனி, இத்தாலி, ஜப்பான் பொன்ற நாடுகள் சேர்ந்து குரேஷியா என்ற நாட்டை உருவாக்கின. (யுகோஸ்லாவியாவின் பகுதிகள்)
* ஏப்ரல் 18 - ஜெர்மனியத் துருப்புக்கள் ஏதன்சை நெருங்கும் போது கிறீஸ் பிரதமர் *அலெக்சாண்ட்ரொஸ் கொரிசிஸ் (*Alexandros Koryzis*) தற்கொலை செய்து கொண்டார்.
* [[ஜூன் 14]] - அனைத்து [[ஜெர்மனி]]ய மற்றும் [[இத்தாலி]]ய சொத்துக்களையும் [[ஐக்கிய அமெரிக்கா]] முடக்கியது. 
* [[ஜூன் 22]] - ஜெர்மனி [[சோவியத்|சோவியத் ஒன்றியத்தை]]த் [[கிழக்குப் போர்முனை (இரண்டாம் உலகப் போர்)|தாக்கியது]].
* [[ஜூலை 4]] - [[போலந்து|போலந்தின்]] லுவோவ் நகரில் ஜெர்மனியினர் பல அறிவியலாளர்களைக் கொன்று குவித்தது. 
* [[நவம்பர் 19]] - [[ஆஸ்திரேலியா|ஆஸ்திரேலிய]] கப்பல் *HMAS Sydney'' மேற்கு அவுஸ்திரேலியாவில் மூழ்கியதில் 645 கடற்படையினர் கொல்லப்பட்டனர்.

## பிறப்புகள்
* சூன் 20 - சிலோன் சின்னையா, இலங்கைத் தமிழத் திரைப்பட நடிகர் (இ. 2011)
* சூலை 2 - சி. ஜெயபாரதி, மலேசியத் தமிழறிஞர் (இ. 2015)

## இறப்புகள்

## நோபல் பரிசுகள்
* வழங்கப்படவில்லை

## இவற்றையும் பார்க்கவும்
* 1941 இல் வெளிவந்த தமிழ்த் திரைப்படங்கள்

## 1941 நாட்காட்டி

## மேற்கோள்கள்

பகுப்பு:1941
செருத்துணை நாயனார்

செருத்துணை நாயனார் என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். சோழ நாட்டின் பகுதியாகிய மருகனாட்டில் உள்ள தஞ்சாவூரிலே வேளாண்குடி முதல்வராய்த் தோன்றியவர் **செருத்துணையார்**. சிவபிரான் திருவடியில் மெய்யன்புடையவர். இவர் திருவாரூர் சென்று இறைவரது திருக்கோயில் திருமுன்றனில் விளங்கும் பணிகளைக் காலந்தோறும் இறைவரை வழிபட்டு வந்தார். அவ்வண்ணம் வழிபட்டுவரும் ஒரு நாள் பல்லவ அரசர் கழற்சிங்கரது பட்டத்து உரிமைத்தேவி அங்கு பூமண்டபத்தின் பக்கம் விழுந்த புதுப்பூவை எடுத்து மோந்ததனைக் கண்டார். அவ் அபராதத்திற்காக வேகத்துடன் சென்று கருவி கொண்டு  அவளது மூக்கினை அரிந்தார். இவ்வாறு திருத்தொண்டு உலகில் விளங்கச் செய்து சிவனடி சேர்ந்து இன்பமுற்றார்.

## நுண்பொருள்
#பூசைனைக்குரிய பொருள் புனிதமானது.
#அதனைக் கடப்பதும் மோப்பதும் ஆகிய கருமங்களால் எச்சிப்படுத்துவது சிவநிந்தை.
#இத்தகைய சிவநிந்தை செய்வோர் எத்தகையோராயினும் தக்க முறையில் தண்டிக்கப்படுதற்குரியர்.

செருத்துணை நாயனார் குருபூசைநாள்: ஆவணிபூசம்.

## மேற்கோள்கள்

#பெரிய புராணம் வசனம் - சிவதொண்டன் சபை, யாழ்ப்பாணம்

----

பகுப்பு:நாயன்மார்கள்
புகழ்த்துணை நாயனார்

“புடைசூழ்ந்த புலியதண் மேல் அரவாட வாடி பொன்னடிக்கே
மனம் வைத்த புகழ்த்துணைக்கு மடியேன்” – திருத்தொண்டத்தொகை. 

**புகழ்த்துணையார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார்.இவர் சோழ நாட்டிலுள்ள செருவிலிபுத்தூரிலே சிவவேதியர் குலத்தில் தோன்றினார். சிவனது அகத்தடிமைத் தொண்டிற் சிறந்த அவர் சிவபெருமானைத் தத்துவ நெறியியில் சிவாகம விதிப்படி வழிபட்டு வந்தார். அக்காலத்தில் பஞ்சம் வந்தது. அவர் பசியில் வாடினார். அப்போதும் இறைவரை விடுவேனல்லேன் என்று இரவும் பகலும் விடாது பூவும் நீரும் கொண்டு பூசித்து வந்தார். ஒருநாள் பசியால் வாடி இறைவரைத் திருமஞ்சனமாட்டும் பொழுது திருமஞ்சனக்குடத்தைத் தாங்கமாட்டாமையினால் கைதவறிக் குடத்தினை இறைவர் திருமுடிமேல் விழுத்திவிட்டு நடுங்கி வீழ்ந்தார். அப்போது இறைவரது திருவருளால் துயில் வந்தது. இறைவர் அவரது கனவில் தோன்றி ‘உணவுப்பொருள் மங்கிய காலம் முழுவதும், ஒரு காசு நாம் தருவோம்’ என்று அருளினார். புகழ்த்துணையார் துயிலுணர்ந்து எழுந்து பீடத்தின் கீழ்ப் பொற்காசு கண்டு கைக்கொண்டு களித்தனர். அவ்வாறு பஞ்சம் நீங்கும்வரை இறைவர் நாடோறும் அளித்த காசு கொண்டு துன்பம் நீங்கி, இறைவரது வழிபாடு செய்து வாழ்ந்திருந்து பின் சிவனடி சேர்ந்தனர்.

## நுண்பொருள்
தொண்டரானவர் கையது வீழினும் கைக்கொண்ட தொண்டக் கைவிடார். அத்தகு தொண்டரைப் பெருமான் தாங்கிக் கொள்வார்.

## மேற்கோள்கள்

## உசாத்துணைகள்
#பெரிய புராணம் வசனம் - சிவதொண்டன் சபை, யாழ்ப்பாணம்

பகுப்பு:ஆதிசைவர்கள்
பகுப்பு:நாயன்மார்கள்
சம்பல்

thumbnail|வலது
**சம்பல்** (*Sambal*) இட்லி, தோசை, ஆப்பம், இடியப்பம், புட்டு, ரொட்டி, சோறு, போன்ற முதன்மை உணவுகளுடன் சேர்த்து உண்ணப்படும் ஒரு பதார்த்தம் ஆகும். பொதுவாக சம்பல் தேங்காய்ப்பூ, மிளகாய், வெங்காயம், புளி, உப்பு போன்றவை சேர்த்து அரைக்கப்படும் அல்லது இடிக்கப்படும் உணவுப் பண்டமாகும். இதில் பல வகைகள் உண்டு.  

## வகைகள்
* இடிசம்பல் (இடித்த சம்பல்)
* அரைத்தசம்பல்
* தேங்காய்ச்சம்பல்
* மாசிக்கருவாட்டுச்சம்பல்
* கத்தரிக்காய்ச்சம்பல்
* மாங்காய்சம்பல்
* சீனிச் சம்பல்
* செவ்வரத்தம்பூச்சம்பல் 
* வல்லாரைச்சம்பல்
* கீரைச்சம்பல்
* கறிவேப்பிலைச்சம்பல்
* தூதுவளை சம்பல் 
* இறைச்சி சம்பல் 

* மிளாகாய்ச் சம்பல்: பொதுவாக இதையே சம்பல் என்பர். செத்தல்(காய்ந்த) மிளகாய், பச்சை மிளகாய் என இவற்றுள்ளும் இருவகை உண்டு.    
* மாசிச் சம்பல் - இது மாசிக் கருவாடு சேர்க்கப்படும் சம்பல்.
* சீனிச் சம்பல் - வெங்காயத்துடன் சீனி சேர்த்துத் தயாரிக்கப்படும் சம்பல் பெரும்பாலும் சிங்களவர்கள் பாணுடன் சேர்த்துச் சாப்பிடுவர். 
* உள்ளிச் சம்பல்/ இஞ்சிச் சம்பல் போன்றவை வயிற்று பெருமலுக்கு நன்று.

## மேற்கோள்கள்

பகுப்பு:ஈழத்தமிழர் உணவுகள்
பகுப்பு:உணவு வகைகள்
பகுப்பு:சுவைப்பொருட்கள்
பதினறும எண் முறைமை

பதினறும எண்கள் (ஆங்கிலம்: Hexadecimal) பதினாறை அடிப்படையாகக் கொண்ட எண்கணித முறையாகும். பல கணினி மென்பொருட்களும் பதினறும எண்களை கொண்ட நிரல்களாகவே தொகுக்கப்படுகின்றன.

எண்கணிதம் இடத்தை அடிப்படையாகக் கொண்டது. ஒரு எண் இருக்கும் இடத்தை பொறுத்து அதன் பெருக்கும் அளவு அமைகிறது. ஒன்று, பத்து, நூறு என்று எண்கள் இடத்தை கொண்டு அளவிடப்படுகிறது. அதனால்தான் 9க்கு அடுத்து 2 இலக்கத்திற்கு தாவுகிறோம். மொத்தத்தில் எண்களெல்லாம் 0-9 முடிய உள்ள 10 எண்களே. அடி 16 என்றோ 16ன் அடிப்படை என்றோ குறிக்கப்படும் எண்கள் 0-15 வரை வந்து அதன் பின்பு 2 இலக்கங்கள் தொடங்கும். அதாவது பதினாறின் மடங்காக, இரண்டாவது இலக்கத்திற்கு போகும் போது ஒரு பதினாறு முடிந்துவிட்டது என்றும், மூன்றாவது இலக்கத்திற்கு போகும் போது 256 முடிந்துவிட்டது என்றும் பொருள் படும். பத்தை அடிப்படையாகக் கொண்டு 2 இலக்கம் வருவதைப்போலவே பத்து வரை அதே எண் குறியீடுகள் பயன்படுத்தப்படுகின்றன. மிச்சமுள்ள 6 எண்களும் ஆங்கில எழுத்துக்களான A/a, B/b, C/c, D/d, E/e, F/f என்று குறிக்கப்படுகிறது. இதன் வரிசை 1,2,3,4,5..9,a,b,c,d,e,f,10,11,12..19,1a,1b,1c,1d,1e,1f,20... என்று நீளும்.

## மேற்கோள்கள்

பகுப்பு:எண்கள்
சுழிவு (கணிதம்)

கணிதத்தில்  ஒரு செயலியின் **சுழிவு** அல்லது **சுழிவெளி**  (Null space) என்பது அச்செயலி வழியாக சூனியத்திற்கு எடுத்துச்செல்லப்படும் எல்லா உறுப்புகளின்  கணமாகும். இதை  உட்கரு (kernel) என்றும் சொல்வதுண்டு.

செயலி ஒரு நேரியல் செயலியாக இருக்கும் பட்சத்தில்,சுழிவெளி ஒரு திசையன் வெளியின் உள்வெளியாக இருக்கும். சுழிவெளியை சூனியத்திசையன்வெளியுடன் குழப்பிக்கொள்ளக்கூடாது. சூனியத் திசையன் வெளி என்பது சூனியத் திசையன் ஒன்றை மட்டும் கொண்ட  ஒரு வெளி. சுழிவெளி எப்பொழுதும்  சூனியத்தையும் உள்ளடக்கி இருக்கும்.

### எடுத்துக்காட்டுகள்

:*f(x, y) = x - y. இங்கு  x,  y இரண்டும் மெய்யெண்கள்.
: இது ஒரு நேரியல் கோப்பு.
: இதனுடைய சுழிவு = { (x,x) | x ஒரு மெய்யெண் }.
: இது ஒரு நேர்கோடு  y = x

:*ஒரு நேரியல் வெளியில் x_0 என்ற ஒரு குறிப்பிட்ட திசையனை எடுத்துக்கொள்வோம்.
: f: x \rightarrow  x \centerdot x_0
: இது ஒரு நேரியல் கோப்பு. இதனுடைய சுழிவெளி x_0 க்கு செங்குத்தாக உள்ள எல்லா திசையன்களின்  கணம்.

### சுழிவெளியும் உள்ளிடுகோப்பும்

X ம் Y ம் திசையன்வெளிகள். A: X \rightarrow Y  ஒரு நேரியல் கோப்பு.  A ஒரு உள்ளிடுகோப்பாக இருந்தால், இருந்தால்தான்,A யின் சுழிவெளி சூனியத்திசையன்வெளியாக இருக்கும்.

### அணிச்செயலியின் சுழிவெளி

A என்ற  மெய்யெண் அணியை  ஒரு \mathbf{R} \rightarrow \mathbf{R}  நேரியல் செயலியாகக்கொள்ளலாம். அதனுடைய சுழிவெளிக்கு  A யின் **சுழிவு**  (Null Space) எனப் பெயர். இது \mathbf{R} இன் ஒரு உள்வெளி. இதனுடைய பரிமாணம் A யின்**சுழிவளவை** (Nullity) எனப் பெயர் பெறும்.

இதைக்கணிப்பதற்கு சுருக்கமான வழி: A யின் குறுவரிசைப்படியைக்  (row-reduced echelon form) கணிக்கவும். அதனில் படிகளில்லா நிரல்களின் எண்ணிக்கை தான் சுழிவளவை.

வீச்சளவை சுழிவளவை தேற்றம்: ஒரு அணியின் அளவையையும் அதன் சுழிவளவையும் கூட்டினால் வரும் எண்ணிக்கை அணியின் நிரல்களின் எண்ணிக்கையே.

### அணியின் சுழிவுக்கணிப்பு

:A=\begin{bmatrix}2 & 0 & 1 & -1 & 1 \\ 1 & 0 & 1 & -1 & 1 \\ 12 & 2 & 8 & 0 & 2\end{bmatrix}. \!\,

இதனுடைய குறுவரிசைப்படி:

:E=\begin{bmatrix}1 & 0 & 0 & 0 & 0 \\ 0 & 1 & 0 & 4 & -3 \\ 0 & 0 & 1 & -1 & 1\end{bmatrix}. \!\,

:Av = 0  \Longleftrightarrow  Ev = 0

v = (x_1,x_2,x_3,x_4,x_5)^T என்று கொண்டால், x_1 = 0, x_2 = -4x_4 + 3x_5, x_3 = x_4 - x_5

இந்த எல்லா  v-திசையன்களும் சேர்ந்ததுதான் A யின் சுழிவு. அது இரு பரிமாணமுள்ளது.இந்த சுழிவெளியின் அடுக்களம்

{(0,-4,1,1,0)^T, (0,3,-1,0,1)^T}.

அ-து, A யின் சுழிவெளி = [(0,-4,1,1,0)^T, (0,3,-1,0,1)^T]

### நேரியல் ஒருங்கமைச் சமன்பாடுகளின்  தீர்வு

n மாறிகளில் m நேரியல் ஒருங்கமைச்சமன்பாடுகள் இருந்தால் அந்தத்திட்டத்தை Ax = v என்ற அணிச் சமன்பாடாக எழுதலாம்.

Ax = v. இதனுடைய ஒரு குறிப்பிட்ட தீர்வு  u_0 என்றும், A யினுடைய சுழிவெளி  U என்றும் கொள்வோம். அப்பொழுது,  u_0 + U  எல்லா தீர்வுகளையும் கொடுக்கும். ஏனென்றால்,

முதலில், w \in u_0 + U என்று கொள். அ-து, w = u_0 + u, இங்கு u \in U.

\therefore Aw = A(u_0) + A(u) = v + 0  =  v

இரண்டாவதாக, Aw = v ஆக இருக்கும்படி ஒரு  w இருந்தால், w = (w - u_0)  + u_0 . இதனால், w - u_0 \in U; ஏனென்றால்,A(w - u_0) = Aw - Au_0 = 0. ஆக, w என்ற தீர்வு, u_0 + U வில் உள்ளது.

### துணைநூல்கள்

* Serge Lang. Introduction to Linear Algebra. 1986. Springer Science, Inc. New York. .
* V. Krishnamurthy, V.P. Mainra & J.L. Arora.An Introduction to Linear Algebra. 1976. Affiliated East West Press PVT Ltd. New Delhi. 

பகுப்பு:நேரியல் இயற்கணிதம்
மாசிக் கருவாடு

இலங்கையில் **மாசிக் கருவாடு** எனப்படுவது, ஒரு சிக்கலான செயல் முறை மூலம் தயாரிக்கப்படுகின்ற ஒருவகைக் கருவாடு ஆகும். மாலைதீவுகளில் உற்பத்தி செய்யப்படுகின்ற இவ்வகைக் கருவாட்டுக்கான மூலப் பொருள் வரிச்சூரை (Skipjack) என்ற மீன் வகை ஆகும்.  மாலைதீவில், உயிர்ச்சூழலுக்கு அதிகம் பாதிப்பு ஏற்படாத வகையில் மரபு முறையில் பிடிக்கப்படும் இம் மீன்கள், முதலில் அவிக்கப்படுகின்றன. பின்னர் புகையூட்டப்பட்டு வெய்யிலில் உலர்த்தப்படுகின்றன. இப் பதப்படுத்தலின் போது மீன்கள் நன்றாக உலர்ந்து கருஞ் சிவப்பு நிறம் கொண்ட மரக் கட்டைகள் போல் ஆகின்றன. இதனால், இவை நீண்ட காலத்துக்குச் சேமித்து வைத்துப் பயன்படுத்தக் கூடியவையாக ஆகின்றன. சேமித்தலின் போது இவற்றைக் குளிரூட்டிகளில் வைக்கவேண்டியது இல்லை. 

இது பொதுவாகக் கறிகளில் முதன்மைச் சேர்பொருளாகப் பயன்படுவதில்லை. வேறு காய்கறிகளுடன் ஒரு துணைச் சேர்பொருளாகவே பெரிதும் பயன்படுத்தப்படுகின்றது. இதன் மணமும், சுவையும் இதன் சிறப்பு அம்சங்களாகும்.

இலங்கையில், சிறப்பாகச் சிங்களவரால் விரும்பி உண்ணப்படும் மாசிக் கருவாடு, அவர்களுடைய சமையலில் முக்கியமான சேர்பொருள்களில் ஒன்றாக விளங்குகின்றது.  

## மூலப்பொருள்
வரிச்சூரை என்ற சூரை மீனில் செய்யபடும் மாசி தான் முதல் தரமானது. எனினும் அனைத்து வகை சூரை மீனிலும் (நீல தூவி சூரை, மஞ்சல் தூவி சூரை, வரி சூரை, கட்டை சூரை) மாசி செய்யலாம். சூரையை  வெட்டி, அவித்து,வெய்யிலில் காயவைத்து, புகையூட்டி மாசி தயாரிக்கப்படுகிறது.

## தயாரிப்பு முறை
சூரை மீனை தோலுரித்து செதிள், குடல் நீக்கியபின், தலை, நடுமுள் (முதுகெலும்பு) போன்றவை அகற்றி பிறகு வயிற்றுப்பாகம் தனியாகப் பிரிக்கவேண்டும்.

பின்னர் இது நான்காக துண்டாக்கி பெரிய சூரைமீனாக இருந்தால் இந்தத் துண்டங்கள் மேலும் சிறுதுண்டங்களாக்கப்படும். அரியப்பட்ட சூரைமீன் துண்டங்களை (கண்டங்கள்) அண்டாவில் அரைவேக்காடாக வேக வைக்கவேண்டும் ஒரு கொதி வந்ததும், இந்த மீன் துண்டங்களை இறக்கி, மெல்லிய ஒரு துணியில் இட்டு, திருகி திருகி சொட்டுத் தண்ணீரின்றி பிழிந்து. பின்னர் மூன்று நாள்கள் வரை இந்தத் துண்டங்கள் வெய்யிலில் காய வைக்க வேண்டும்.

வெய்யிலில் காய்ந்த பின் இந்த மீன் கண்டங்கள் பூட்டிய ஓர் அறைக்கு கொண்டு செல்லப்பட்டு . அங்கே அடுப்பின் மேல் பரண் அமைத்து, வைக்கோல் பரப்பி சூரை துண்டங்களை அடுக்கி புகையூட்ட வேண்டும் இந்த துண்டங்கள் இரண்டு நாள்களுக்குப்பின் மரக்கட்டை வடிவத்தில், மாசிக்கருவாடாக மாறி இருக்கும்

இதன் பூர்வீகம் மாலத்தீவு, ஆனால் இப்போது தமிழகம், கேரளம், இலங்கை, இலட்சத்தீவுகள் எனப்படும் முந்நீர்ப் பழந்தீவு பன்னீராயிரம் பகுதி மக்களுக்கு மாசிக் கருவாடு ஒரு மிகச்சிறந்த மீன் உணவு.

இதை பாதுகாக்க குளிர்சாதன பெட்டி தேவை இல்லை.

## மேற்கோள்கள்

பகுப்பு:அசைவ உணவுகள்
பகுப்பு:இலங்கை உணவுகள்
மேல்பத்தூர் நாராயண பட்டத்திரி

**மேல்பத்தூர் நாராயண பட்டத்திரி** (*Melpathur Narayana Bhattathiri*, 1560 - 1632) கேரள நம்பூதிரி பிராமண குலத்தைச் சேர்ந்தவர். வடமொழியில் தொன்றுதொட்டு பழக்கத்திலிருக்கிற ஸ்ரீமத் பாகவதத்தை (18000 சுலோகங்கள் கொண்டது) அதே வட மொழியில் கவிநயத்துடன் 1036 சுலோகங்களில் சுருக்கிப் புனைந்தவர் என அறியப்படுகிறார்.

### வாழ்க்கைக் குறிப்பு

நாராயண பட்டத்திரி, கேரளத்திலுள்ள குருவாயூர் நகருக்கருகில் அமைந்துள்ள  மேல்பத்தூரில் பிறந்தவர். 16 வயது நிரம்புவதற்குள்ளேயே வடமொழி இலக்கியத்திலும் இலக்கணத்திலும்  ஒரு மேதை என்று அறியப்பட்டவர். இவர், 40 நூல்கள் இயற்றியிருக்கிறர். அவற்றுள்  நாராயணீயம் என்னும் நூல் குறிப்பிடத்தக்கது.குருவாயூரில் கோயில் கொண்டிருக்கும் குருவாயூரப்பனைத் தெய்வபக்தியுடன் வழிபட்டு பல அற்புதங்கள் அவரைப் பற்றி பேசப்பட காரணமானவர்.

### நாராயணீயம்

நாராயணீயம் இன்றும் ஆயிரக்கணக்கான தென்னிந்திய இந்துக்களின் இல்லங்களில் தினந்தோறும் பக்தியுடன் பாராயணம் செய்யப்படும் வடமொழி சமயநூல்களில் ஒன்றாக உள்ளது. பட்டத்திரியை பக்திப் பாதையில் திசை திருப்புவதற்கு காரணமாக இருந்த இவரின் குரு பக்கவாத நோயினால் அவதிப்பட்டார். குரு காணிக்கையாக பட்டத்திரி அந்த நோயை தானே வாங்கிக்கொண்டு, தன் குருவை அந் நோயிலிருந்து விடுவித்தார். பின்னர்,  குருவாயூரப்பன் சன்னிதியில் 100 நாட்கள், ஒரு நாளுக்கு ஒரு தசகம் (10 சுலோகங்களுக்குக் குறையாமல் கொண்டது) என்ற கணக்கில், 1036 சுலோகங்கள் இயற்றினார். ஒவ்வொரு தசகம் முடியும்போதும் ஆண்டவனிடம் தான் எடுத்துக் கொண்ட நோயினின்றும் தன்னைக் காக்கும்படி வேண்டும் வாக்கியம் இடம் பெற்றுள்ளது.

நாராயணீயத்திற்கு அவர் எடுத்துக்கொண்ட பொருள் ஸ்ரீமத் பாகவதமே. மகாவிஷ்ணுவின் எல்லா அவதாரக் கதைகளும், முக்கியமாக கண்ணன் லீலைகளத்தனையும் உயர்ந்த பக்திப்பெருக்குடனும் உணர்ச்சியுடனும் சொல் அலங்காரங்களுடன் சித்தரிக்கப்பட்ட ஒரு நூலாக உள்ளது. இலக்கியம் முடியும் 100வது நாள் அவருடைய நோயும் விலகி அவருக்கு ஆண்டவனின் திவ்ய தரிசனமும் கிடைத்தது என அறியப்படுகிறது.

உயர்ந்த வேதாந்தக் கருத்துகள் இந்நூலெங்கும் இழையோடுகின்றன. இக்கருத்துக்கள் அநேகமாக அத்வைதத்தைச் சார்ந்ததாக இருப்பதால் பட்டத்திரி சுயமாக ஒரு விசிஷ்டாத்வைதியா அல்லது அத்வைதியா என்பதில் உரையாசிரியர்களிடையே பட்டிமன்றங்கள் நடந்தவண்ணம் இருக்கின்றன.

### எழுதிய பிற நூல்கள்

*பிரக்ரிய-ஸர்வஸ்வம் 
:இது ஒரு இலக்கண நூல் ஆகும். பாணினியின் சித்தாந்தகௌமுதியைப் போன்றது. 
*அபனினீயப்பிரமாணம்
:பாணினியின் இலக்கணத்தை தாண்டியிருக்கும் வடமொழிச் சொற்களை பற்றி அறிய உதவுகிறது.
*தாது காவியம்
:கண்ணனுடைய வாழ்க்கையைச் சித்தரிப்பதாகப் பொருள் கொண்டு இலக்கணத்தைப் படிப்பிக்கும் காவியம்.
*மான மேயோதயம்
:நிறுவல், பகுப்பு இவைகளைப் பற்றிய தத்துவ நூல். இந்நூலின் பிற்பாதி நாரயணர் என்ற வேறொரு பண்டிதரால் 1655 இல் முடிக்கப்பட்டது.
*ஸ்ரீபாத ஸப்ததி
:தேவியின் புகழ் பாடும் தோத்திரமாக உள்ளது.
*குருவாயுபுர தோத்திரம்
:கண்ணனைப்பற்றிய  சிறு தோத்திரப்பாடல் ஆகும்.

## மேற்கோள்கள்

### துணை நூல்கள்
*Swami Tapasyananda. Narayaneeyam. 1976. Sri Ramakrishna Math, Mylapore.

## வெளி இணைப்புகள்
*  நாராயணீயம் முதல் தசகம் தமிழில்

பகுப்பு:வைணவ அடியார்கள்
பகுப்பு:இந்து சமயப் பெரியார்கள்
பகுப்பு:1560 பிறப்புகள்
பகுப்பு:1640 இறப்புகள்
பகுப்பு:மலையாள மக்கள்
பகுப்பு:மலப்புறம் மாவட்ட மக்கள்
வெலிக்கடை சிறைச்சாலைப் படுகொலைகள்

**வெலிக்கடை சிறைச்சாலைப் படுகொலைகள்** ஜூலை 1983 இல் இலங்கையில் இலங்கைத் தமிழர்களுக்கெதிராக இடம்பெற்ற கறுப்பு ஜூலை வன்முறை நிகழ்வுகளின் போது இடம்பெற்ற உச்சக்கட்ட நிகழ்வைக் குறிக்கும். இதன் போது மொத்தம் 53 தமிழ் அரசியல் கைதிகள் கொழும்பின் அதிஉயர் பாதுகாப்பு சிறைச்சாலையில் சக சிங்களக் கைதிகளால் குத்தியும் வெட்டியும் படுகொலை செய்யப்பட்டனர்.. இப்படுகொலை நிகழ்வில் எவரும் இதுவரையில் குற்றஞ்சாட்டப்பட்டுத் தண்டிக்கப்படவில்லை. 

## வரலாறு
இப்படுகொலை நிகழ்வானது இரண்டு வெவ்வேறு நாட்களில் நடைபெற்றது. இரண்டும் கொழும்பில் அதியுயர் பாதுகாப்பு சிறைச்சாலையான வெலிக்கடையில் இடம்பெற்றன. முதலாவது படுகொலை ஜூலை 25, 1983 இல் 35 தமிழ்க் கைதிகள் சக சிங்களக் கைதிகளினால் கத்தி மற்றும் வாள்களினாலும் பொல்லுகளினாலும் குத்திக் கொல்லப்பட்டனர். இரண்டாவது நிகழ்வு இரண்டு நாட்களின் பின்னர் ஜூலை 28ம் திகதி இடம்பெற்றது. இதில் 18 பேர் வெட்டிக் கொல்லப்பட்டனர்..

வெலிக்கடைச் சிறைச்சாலையானது A, B, C, D என நான்கு குறுக்கு வடிவில் அமைக்கப்பட்ட பிரிவுகளைக் கொண்டது. இவற்றில் A3 B3 C3 மற்றும் D3 என்பன சிறைச்சாலையில் கீழ்ப் பகுதியில் உள்ளன. B3, C3 மற்றும் D3 இல் இருந்த அனைவரும் தமிழ் அரசியல் கைதிகளாவர். A3 இல் இருந்தவர்கள் அனைவரும் பயங்கரக் குற்றங்கள் சுமத்தப்பட்ட சிங்களக் கைதிகள்.

இப்படுகொலை நிகழ்வில் தப்பிப் பிழைத்தவர்களின் வாக்குமூலத்தின்படி சிறைச்சாலை அதிகாரிகளே அறைக்கதவுகளின் திறப்புகளை சிங்களக் கைதிகளுக்கு கொடுத்ததாக தெரிவித்தனர். ஆனால் சிறை அதிகாரிகளின் கூற்றுப்படி, சிங்களக் கைதிகள் தம்மிடம் இருந்து திறப்புகளைக் களவெடுத்ததாகத் தெரிவித்தனர்.

## கொல்லப்பட்ட முக்கியத் தலைவர்கள்
* குட்டிமணி
* தங்கத்துரை
* ஜெகன்

## இவற்றையும் பார்க்கவும்
*பிந்துனுவேவா சிறைச்சாலைப் படுகொலைகள்
*களுத்துறை சிறைச்சாலைப் படுகொலைகள்
*இலங்கை இனப்பிரச்சினை காலக்கோடு
*கறுப்பு ஜூலை

## உசாத்துணை


பகுப்பு:இலங்கையில் தமிழர்கள் படுகொலைகள்
பகுப்பு:1983 இல் இலங்கை
பகுப்பு:கறுப்பு யூலை
எறிகணை

**எறிகணை** (*shell*) என்பது ஏவப்படும் ஒரு வெடிபொருள். வெடிமருந்து கொண்டதாக வெடித்துப் பாதிப்பை ஏற்படுத்துவதாக உள்ளது. ஆட்டிலரி, டாங்கிகள், போர்க்கப்பல்கள் போன்றவற்றால் ஏவப்படுகிறது.

வெடிக்கும் எறிகணைகள் 16 ஆம் நூற்றாண்டின் நடுப்பகுதிக்குப் பின்பே அறிமுகமாகின. 1823 இல் வெடிக்கும் எறிகணைகளை ஏவக்கூடிய துப்பாக்கி கண்டுபிடிக்கப்பட்டது. 1840களில் பல கடற்படைகள் இதனைப் பயன்படுத்தத் தொடங்கின. இதனால் மரத்தாலான கப்பல்கள் மதிப்பிழந்தன. கப்பல் உற்பத்தியில் இரும்பு பயன்படுத்தப்படத் தொடங்கியது.

## ஈழப்போரில் எறிகணைகள்
இலங்கையில் இடம்பெற்ற உள்நாட்டுப் போரில் இலங்கை இராணுவத்தினராலும், இந்திய அமைதிப் படையினராலும் எறிகணைகள் வடக்கு, கிழக்கு மாகாணங்களில் பரவலாகப் பயன்படுத்தப்பட்டன. தாக்குதல்களில் பல்லாயிரக்கணக்கானோர் உயிரிழந்தனர். இலட்சக்கணக்கானோர் தமது இருப்பிடங்களை விட்டு இடம்பெயர்ந்தனர்.

## மேற்கோள்கள்

பகுப்பு:ஏவுகணைகள்
பகுப்பு:சீனக் கண்டுபிடிப்புக்கள்
பகுப்பு:பீரங்கி தளவாடங்கள்
சன்னியாச உபநிடதங்கள்

உபநிடதம் என்று பெயர் கொண்ட இந்து சமய (வடமொழி) வேத நூல்களில்  108 உபநிடதங்களை ராமபிரான் ஆஞ்சனேயருக்குக் கற்பித்தார் என்று முக்திகோபநிஷத்து என்ற உபநிடதம் சொல்கிறது.  இவ்வுபநிடதங்களின் பகுப்புகளில்  **சன்னியாச உபநிடதங்கள்** என்ற பகுப்பில் 17 உபநிடதங்கள் உள்ளன. அவைகளின் பட்டியல் கீழே கொடுக்கப்பட்டுள்ளது.

### பட்டியல்

:ரிக் வேதத்தைச் சார்ந்தவை **ஒன்று**:

::* நிர்வாணம்

: கிருஷ்ண யஜுர்வேதத்தைச் சார்ந்தவை   **மூன்று**:

::* அவதூதம்
::* கடருத்ரம்
::* பிரம்மம்

: சுக்ல யஜுர்வேதத்தைச் சார்ந்தவை  **ஆறு**:

::* ஜாபாலம்
::* துரீயாதீதம்
::* பரமஹம்ஸம்
::* பிக்ஷுகம்
::* யாஞ்ஞவல்க்யம்
::* சாட்யாயணி

: சாம வேதத்தைச் சார்ந்தவை **நான்கு**:

::* ஆருணேயம்
::* குண்டிகம்
::* மைத்ரேயீ
::* ஸன்னியாஸம்

: அதர்வண வேதத்தைச் சார்ந்தவை **மூன்று**:

::* நாரத பரிவ்ராஜகம்
::* பரப்பிரம்மம்
::* பரமஹம்ஸ பரிவ்ராஜகம்

## இவற்றையும் பார்க்கவும்

* சாமானிய வேதாந்த உபநிடதங்கள்
* யோக உபநிடதங்கள்
* வைணவ உபநிடதங்கள்
* சைவ உபநிடதங்கள்
* சாக்த உபநிடதங்கள்

## வெளி இணைப்புகள்

:*உபநிடதங்களின் ஆங்கில மொழிபெயர்ப்பு - மாக்ஸ் ம்யுல்லர்
:*The Fours Vedas and the Parts of the Vedas
:*The Principal Upanishads 
:*Upanishads Index
:*The Essentials of the Upanishads 
:*The Upanishads
:*Essence of Upanishads

பகுப்பு:உபநிடதங்கள்
சத்தியம் சினிமா (சென்னை)

**சத்தியம் சினிமா** என்பது சென்னையில் உள்ள ஒரு திரையரங்கம். இது இந்தியாவில் மிகப் பெரிய திரையரங்கம். இத்திரையரங்கத்தின் கொள்திறன் 2527 பேர்.

## விவரம்

## மேற்கோள்கள்


பகுப்பு:சென்னை திரையரங்குகள்
பகுப்பு:சென்னைக் கட்டிடங்கள்
களுத்துறை சிறைச்சாலைப் படுகொலைகள்

**களுத்துறை சிறைச்சாலைப் படுகொலைகள்** டிசம்பர் 12, 1997, இலங்கையில் களுத்துறை நகரில் உள்ள உயர் பாதுகாப்பு சிறைச்சாலையில் இடம்பெற்றன. மூன்று இலங்கைத் தமிழ் அரசியற் கைதிகள் அதே சிறைச்சாலையில் சிறை வைக்கப்படிருந்த சிங்களக் கைதிகளினால் வெட்டிக் கொல்லப்பட்டனர். இந்நிகழ்வில் சம்பந்தப்பட்ட எவரும் இதுவரையில் தண்டிக்கப்படவில்லை.

இப்படுகொலைகள் இடம்பெற்ற வேளை இச்சிறைச்சாலையில் மொத்தம் 137 தமிழர்கள் தடுத்து வைக்கப்பட்டிருந்தனர். இவர்களில் மூவர் டிசம்பர் 12 ம் தேதி பிப 1:00 மணிக்கு வார்ட் D ற்கு முன்பாக சிங்களக் கைதிகளினால் வெட்டிக் கொல்லப்பட்டனர். இந்நிகழ்வு நடந்த வேளையில் சிறை அதிகாரிகள் எந்நடவடிக்கையும் எடுக்கவில்லை என்றும் அவர்களே வார்ட் D ஐத் திறந்து விட்டனர் என்றும் சொல்லப்படுகிறது. அவர்களின் முன்னாலேயே தமிழர்கள் மூவரும் வெட்டிக் கொலை செய்யப்பட்டனர் எனவும் தப்பியவர்களின் வாக்குமூலத்தில் தெரிவிக்கப்பட்டது.

## இவற்றையும் பார்க்கவும்
*வெலிக்கடை சிறைச்சாலைப் படுகொலைகள்
*பிந்துனுவேவா சிறைச்சாலைப் படுகொலைகள்
*கறுப்பு ஜூலை
*இலங்கை இனப்பிரச்சினை காலக்கோடு
* இலங்கையின் அரச பயங்கரவாதம்

## உசாத்துணை
*Tamil prisoners murdered in custody - December 1997
*Massacre in the hills – Sri Lanka monitor article 
*Tamil prisoners murdered in custody - December 1997

## வெளி இணைப்புகள்
*London Vigil over Kalutara prison masscare
*Kalutara prison inquiry concludes

பகுப்பு:1997 இல் இலங்கை
பகுப்பு:இலங்கையில் தமிழர்கள் படுகொலைகள்
1939

**1939**  (**[[ரோம எண்ணுருக்கள்|MCMXXXIX]]**) ஒரு ஞாயிற்றுக்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.

[thumb|160px|right| [ஜூன் 24: சியாம் நாடு தாய்லாந்து எனப் பெயர் மாற்றம் பெற்றது]]
## நிகழ்வுகள்
* ஜனவரி 13 - அவுஸ்திரேலியாவில் விக்டோரியா மாநிலத்தில் இடம்பெற்ற காட்டுத்தீயில் 71 பேர் கொல்லப்பட்டனர்.
* ஜனவரி 24 - சிலியில் இடம்பெற்ற நிலநடுக்கத்தில் 30,000 பேர் கொல்லப்பட்டனர். 
* மார்ச் 3 - பம்பாயில் மகாத்மா காந்தி அந்நிய ஆட்சிக்கெதிராக உண்ணாநோன்பினைத் துவங்கினார்.
* மே 3 - நேதாஜி சுபாஷ் சந்திர போஸ் அகில இந்திய ஃபார்வேர்ட் புளொக் கட்சியை ஆரம்பித்தார். 
* மே 16 - திருச்சி வானொலி நிலையம் துவங்கப்பட்டது
* ஜூன் 24 - சியாம் நாட்டின் பெயர் தாய்லாந்து என மாற்றப்பட்டது. 
* ஜூலை 8 - மதுரை மீனாட்சி சுந்தரேசுவரர் கோயிலில் பசும்பொன் முத்துராமலிங்கத் தேவரின் ஒத்துழைப்போடு அரிசனங்களின் ஆலயப் பிரவேசம் அமைதியாக நடந்தது.
* ஆகஸ்ட் 17 - வைசார்ட் ஒஃப் ஓஸ் (*The Wizard of Oz*), முதற்தடவையாக நியூ யோர்க் நகரில் காண்பிக்கப்பட்டது. 
* ஆகஸ்ட் 23 - ஸ்டாலினும் ஹிட்லரும் கிழக்கு ஐரோப்பாவை (பின்லாந்து, எஸ்தோனியா, லாத்வியா, கிழக்கு போலந்து ஆகியன சோவியத் ஒன்றியத்துக்கும், லித்துவேனியா, மேற்கு போலந்து ஆகியன ஜேர்மனிக்கும்) தமக்குள் பிரிப்பதற்கு உடன்பட்டனர்.
* செப்டம்பர் 1 - ஜெர்மனி போலந்தை ஆக்கிரமித்தது. இரண்டாம் உலகப் போர் ஆரம்பித்தது. 
* செப்டம்பர் 3 - பிரான்ஸ், அவுஸ்திரேலியா, ஐக்கிய இராச்சியம் ஆகியன ஜேர்மனி மீது போரை அறிவித்தன். 
* செப்டம்பர் 4 - நேபாளம் ஜேர்மனி மீது போரை அறிவித்தது.
* செப்டம்பர் 5 - ஐக்கிய அமெரிக்கா போர் தொடர்பாக தனது நடுநிலையை அறிவித்தது.
* செப்டம்பர் 6 - தென்னாபிரிக்கா ஜேர்மனி மீது போரை அறிவித்தது.
* செப்டம்பர் 10 - கனடா ஜேர்மனி மீது போரை அறிவித்தது.
* செப்டம்பர் 17 - சோவியத் ஒன்றியம் போலந்தின் மீது படையெடுத்து கிழக்குப் பகுதியைப் பிடித்தது.
* செப்டம்பர் 27 - வார்சா ஜேர்மனியிடம் சரணடைந்தது.
* டிசம்பர் 27 - துருக்கியில் நிலநடுக்கம் ஏற்பட்டதில் 30,000 பேர் கொல்லப்பட்டனர்.

## பிறப்புகள்
* மே 20 - பாலுமகேந்திரா, தமிழ்த் திரைப்பட இயக்குநர் (இ. 2014)

## இறப்புகள்

## நோபல் பரிசுகள்
* இயற்பியல் - ஏர்னெஸ்ட் லோரன்ஸ் (*Ernest Orlando Lawrence*)
* வேதியியல் - *Adolf Friedrich Johann Butenandt*, *Leopold Ruzicka*
* மருத்துவம் - *Gerhard Domagk*
* இலக்கியம் - *Frans Eemil Sillanpää*
* அமைதி - வழங்கப்படவில்லை

## இவற்றையும் பார்க்கவும்
* 1939 இல் வெளிவந்த தமிழ்த் திரைப்படங்கள்

## 1939 நாட்காட்டி

*
1920கள்

**1920கள்** என்றழைக்கப்படும் பத்தாண்டு காலம் 1920ஆம் ஆண்டு துவங்கி 1929-இல் முடிவடைந்தது. இப்பத்தாண்டுகளில் முக்கிய நிகழ்வாக சோவியத் ஒன்றியத்தில் அக்டோபர் புரட்சியின் பின்னர் கம்யூனிசத்தின் வளர்ச்சி, போல்ஷெவிக்குகளின் புதிய பொருளாதாரத் திட்டம் (1921 - 1928) போன்றவற்றைக் குறிப்பிடலாம். இப்பத்தாண்டுகளிலேயே கம்யூனிசக் கொள்கைக்கெதிரான பாசிசக் கொள்கை மற்றைய ஐரோப்பிய நாடுகளில் பரவத் தொடங்கியது.

## நுட்பம்
* முதலாவது தொலைக்காட்சி 1925 இல் அறிமுகமாகியது. 1928இல் *John Logie Baird* என்பவர் முதலாவது வர்ணத் தொலைக்காட்சிப் பெட்டியை அறிமுகப்படுத்தினார்.
* 1926 இல் ஒலியுடன் கூடிய முதலாவது திரைப்படம் *Don Juan* வெளியிடப்பட்டது.
* 1927 இல் முதலாவது முழு நீள பேசும் திரைப்படம் *Lights of New York* வெளிவந்தது.

## அறிவியல்
* இன்சுலீன் 1921-1922 இல் கண்டுபிடிக்கப்பட்டது. 
* பெனிசிலின் (1928) இல் கண்டுபிடிக்கப்பட்டது.

## அரசியல்
* கம்யூனிசம் வளர்ச்சி கண்டது.
* அயர்லாந்து: விடுதலைப் போர் (1919-1921), உள்நாட்டுப் போர் (1922-23)
* துருக்கி - விடுதலைப் போர்

## மேற்கோள்கள்

பகுப்பு:1920கள்
பகுப்பு:20-ஆம் நூற்றாண்டு
பிந்துனுவேவா படுகொலைகள்

**பிந்துனுவேவா படுகொலைகள்** (*Bindunuwewa massacre*) அல்லது **பிந்துனுவேவா சிறைச்சாலைப் படுகொலைகள்** என்பது இலங்கையில் மத்திய மாகாணத்தில் பிந்துனுவேவா என்ற இடத்தில் தடுப்பு முகாமில் தடுத்து வைக்கப்பட்டிருந்த இலங்கைத் தமிழ் அரசியல் கைதிகள் 27 பேர் அக்டோபர் 25, 2000ம் ஆண்டில் சிங்கள கும்பல் ஒன்றினால் கொலை செய்யப்பட்ட நிகழ்வைக் குறிக்கும். இத்தாக்குதலால் மேலும் 14 பேர் காயமடைந்தனர்.

## பின்னணி
தமிழீழ விடுதலைப் புலிகளின் ஆதரவாளர்கள் மற்றும் பங்காளர்கள் குறிப்பாக வயதில் குறைந்த இளைஞர்கள் கைது செய்யப்பட்டு பிந்துனுவேவா தடுப்பு முகாமில் தடுத்து வைக்கப்பட்டிருந்தனர். இம்முகாம் இலங்கை தலைநகர் கொழும்பிற்குக் கிழக்கே சுமார் 200 கி.மீ. தூரத்தில் உள்ளது. மற்றும் இது மிகவும் பாதுகாப்புக் குறைவான ஒரு முகாம் ஆகும்.

## படுகொலை
2000, அக்டோபர் 25 அதிகாலையில் தடுப்பு முகாமின் சுற்றுப் புறத்தில் இருந்த சிங்களக் கிராம மக்கள் சில நூற்றுக்கணக்கானோர் கத்திகள், வாள், பொல்லுகள் எடுத்துக்கொண்டு முகாமிற்குள் அத்துமீறி நுழைந்து அங்கு உறக்கத்தில் ஆழ்ந்திருந்த தமிழர்களை வெட்டிக் கொன்றனர். சிலர் உயிருடன் எரிக்கப்பட்டனர். இந்நிகழ்விற்கு முதல் நாளே அம்முகாமில் நிலை கொண்டிருந்த இலங்கை இராணுவத்தினர் அங்கிருந்து அகற்றப்பட்டிருந்தனர். இதற்கான காரணம் தெரிவிக்கப்படவில்லை. அத்துடன் படுகொலைகள் இடம்பெற்ற பொழுது பாதுகாப்பிற்கென நிறுத்தப்பட்டிருந்த காவற்துறையினர் அதனைத் தடுப்பதற்கு எந்த வித முயற்சியும் எடுக்கவில்லை.

## இலங்கை அரசின் நிலைப்பாடு
தடுத்து வைக்கப்பட்டிருந்த தமிழர்களே முதலில் கலவரத்தில் ஈடுபட்டனர் என்றும் அதனைத் தடுக்க முயற்சி எடுத்த போதே இப்படுகொலைகள் நிகழ்ந்ததென்றும் தொடக்கத்தில் இலங்கை அரசு அறிவித்தது. எனினும் பின்னர் மிகவும் கோபமுற்ற நிலையில் இருந்த சிங்களவர்களை காவற்படையினரால் தடுக்க முடியவில்லை என்று கூறியது. கடமையில் இருந்த எட்டு காவற்துறையினர் குற்றவாளிகளாகக் காணப்பட்டு சிறையிலடைக்கப்பட்டாலும் பின்னர் இவர்கள் விடுவிக்கப்பட்டனர்.

## இவற்றையும் பார்க்கவும்
*கறுப்பு ஜூலை
*வெலிக்கடை சிறைச்சாலைப் படுகொலைகள்
*இலங்கையின் அரச பயங்கரவாதம்

## உசாத்துணை


## வெளி இணைப்புகள்
*பிந்துனுவேவா தடுப்பு முகாம் கொலைப் பின்னணி - குறும் திரைப்படம்
*Report of Sri Lankan Human Rights commission
*Tamil inmates butchered in Sri Lanka open 
*Bindunuwewa masscre - Sri Lanka's justice system has no answers 
*தமிழ் கைதிகளின் படுகொலையின் பின்னர் இலங்கை பொலிசாரும் இராணுவத்தினரும் தமிழ் தோட்டத் தொழிலாளர் மீது பாய்ந்து விழுந்துள்ளனர், wsws.org, By Wije Dias, 4 நவம்பர் 2000

பகுப்பு:இலங்கையில் தமிழர்கள் படுகொலைகள்
பகுப்பு:2000 நிகழ்வுகள்
பகுப்பு:நுவரெலியா மாவட்டம்
நேச நாயனார்

:“மன்னியசீர் மறைநாவன் நின்றவூர் பூசல்
:வரிவளையாள் மானிக்கும் நேசனுக்கு மடியேன்” – திருத்தொண்டத்தொகை.

**நேச நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். நல் ஒழுக்கம் உடைய பெரியோர்கள் நிலைபெற வாழும் காம்பீலி என்னும் பழம்பதி (தொன்மையான இடம்) ஒன்றுண்டு. அதில் அறுவையார் குலத்தில் செல்வம் மிக்க குடியில் வந்தவர் **நேசர்** என்பவர். அவர் இடையறாது சிவனடியார்களைப் போற்றி வந்தார். ஒரு போதும் சிவனடிச் சிந்தை மறவார். வாக்கினால் திருவைந்தெழுத்து ஓதுவதையும் மறவார். தமது மரபின் கைத்தொழிலைச் சிவனடியார்களுக்காகவே செய்துவந்தார். உடையும், கீழ்கோவணமும் நெய்து அடியார்களுக்கு இடைவிடாது நாளும் அவர் வேண்டியமுறையால் ஈந்து வந்து சிவனடி நிழல் சேர்ந்தார்.

## நுண்பொருள்
#சிவனடியார்களுக்கு உடை உதவுதல் சிறந்த சிவத்தொண்டு

நேசநாயனார் குருபூசை நாள்: பங்குனி உரோகிணி.

## மேற்கோள்கள்

## உசாத்துணைகள்
#பெரிய புராணம் வசனம் - சிவதொண்டன் சபை, யாழ்ப்பாணம்

பகுப்பு:நாயன்மார்கள்
தாமரைத்தீவான்

**தாமரைத்தீவான்** (பி. ஜூலை 24, 1932) என்ற புனைபெயர் கொண்ட சோமநாதர் இராசேந்திரம் இலங்கை திருகோணமலையைச் சேர்ந்த எழுத்தாளர், கவிஞர். பத்தாயிரத்துக்கு மேற்பட்ட பாடல்களைப் படைத்துள்ளார்.

## வாழ்க்கைக் குறிப்பு
திருகோணமலையின் தென்கிழக்கிலே 12 மைல் தொலைவில் உள்ள தாமரைவில் என்ற பழந்தமிழ்ச் சிற்றூரில் சோமநாதர் - முத்துப்பிள்ளை தம்பதியினருக்கு ஐந்தாவது பிள்ளையாகப் பிறந்தவர் தாமரைத்தீவான். தனது ஆரம்பக்கல்வியை தாமரைவில் றோமன் கத்தோலிக்க தமிழ்க் கலவன் பாடசாலையில் பயின்றவர் பின்னர் மூன்றாம் தரத்திலிருந்து மூதூரில் தங்கியிருந்து அங்குள்ள மூதூர் அர்ச் அந்தோனியார் பாடசாலையில் கல்வி பயின்றார்.

1952 இல் மட்டக்களப்பு ஆசிரிய பயிற்சிக் கலாசாலையில் படித்து பயிற்சி பெற்ற ஆசிரியரானார். ஆரம்பத்தில் திரிகோணமலை யோசப் கல்லூரியிலும் (1954), பின்னர் பதுளை கந்தே கெதற (1955 முதல்), கந்தளாய் (1961 முதல்), ஈச்சந்தீவு (1963 முதல்) பின்னர் திருகோணமலை உப்பாறு றோமன் கத்தோலிக்க தமிழ் கலவன் பாடசாலை (1968) ஆகிய பாடசாலைகளில் ஆசிரியராகப் பணியாற்றினார். 1972 முதல் 1987 இல் ஓய்வு பெறும் வரையில் அதிபராகப் பணியாற்றினார்.

## இலக்கியப் பணி
இளம் வயதிலேயே கவிதைகள் எழுதத் தொடங்கினார். 1956 இல் சுதந்திரன் பத்திரிகையில் இவரது முதலாவது கவிதை பிரசுரமானது. அதனைத் தொடர்ந்து வீரகேசரி, தினகரன், சிந்தாமணி ஆகிய பத்திரிகைகளிலும் சுடர், தமிழ் உலகம், சர்வதேச தமிழர் முதலிய சஞ்சிகைகளிலும் எழுதினார். திருமலை மாவட்டத்தில் பல கவியரங்குகளில் கவிதை பாடி சிறந்த கவியரங்கக் கவிஞராகவும் அறியப்பட்டார்.

## வெளிவந்த கவிதைத் தொகுப்புகள்
* *பிள்ளைமொழி*
* *கீறல்கள்*
* *கட்டுரைப்பத்து*
* *போரும் பெயர்வும்*
* *ஐம்பாலைம்பது*
* *வள்ளுவர் அந்தாதி*
* *சிறு விருந்து*
* *சோமம்*
* *என்பா நூறு*
* *உணர் - உரை*

## விருதுகள்
* 2001 ஆம் ஆண்டு வடக்கு - கிழக்கு மாகாண கல்வி மற்றும் பண்பாட்டு அலுவல்கள் அமைச்சு நடத்திய தமிழ் இலக்கிய விழாவில் தாமரைத்தீவான் *ஆளுநர் விருது* வழங்கிக் கௌரவிக்கப்பட்டார்.
* இலங்கை அரசாங்கத்தின் கலாசார அமைச்சு 2005 ஆம் ஆண்டில் கலாபூசணம் விருது வழங்கிக் கௌரவித்தது.

## உசாத்துணை
* ஞாயிறு தினக்குரல் (29 ஜூலை 2007) 

பகுப்பு:ஈழத்து எழுத்தாளர்கள்
பகுப்பு:ஈழத்துக் கவிஞர்கள்
பகுப்பு:1932 பிறப்புகள்
வனுவாட்டு

**வனுவாட்டு** (*Vanuatu*, , பிசுலாமா: *Vanuatu*), அல்லது **வனுவாட்டு குடியரசு** (*Republic of Vanuatu*) என்பது பசிபிக் பெருங்கடலின் தெற்கே ஓசியானியாப் பகுதியில் அமைந்துள்ள ஒரு தீவு நாடு ஆகும். எரிமலைகளைக் கொண்டுள்ள இத்தீவுக்கூட்டம், ஆத்திரேலியாவுக்கு சுமார் 1,750 கி.மீ. (1090 மைல்) கிழக்கேயும், நியூ கலிடோனியாவுக்கு 500கி.மீ. (310மைல்) வட-கிழக்கேயும், பீஜிக்கு மேற்கேயும், சொலமன் தீவுகளுக்கு தெற்கேயும் அமைந்துள்ளது.

வனுவாட்டுவில் முதலில் மெலனீசிய மக்கள் வாழ்ந்து வந்தனர். 1606 ஆம் ஆண்டில் போர்த்துக்கீச மாலுமி பெர்னான்டசு டி குயிரோசு என்பவரின் தலைமையில் எசுப்பானியக் கப்பல் இங்கு முதன் முதலில் ஐரோப்பாவில் இருந்து எஸ்பிரித்து சான்டோ என்ற மிகப் பெரிய தீவில் தரையிறங்கியது. இத்தீவுக்கூட்டத்தை குடியேற்றக்கால எசுப்பானியக் கிழக்கிந்தியாவின் ஒரு பகுதியாக அறிவித்து, இதற்கு "ஆத்திரேலியா டெல் எஸ்பிரித்து சான்டோ" (*Austrialia del Espiritu Santo*) எனப் பெயரிட்டார்.

1880களில், பிரான்சும், ஐக்கிய இராச்சியமும் இத்தீவுக்கூட்டத்தின் ஒரு பகுதியை தமது பகுதிகளாக அறிவித்தன. 1906 ஆம் ஆண்டில் இத்தீவுக்கூட்டத்தை பிரித்தானிய-பிரெஞ்சு கூட்டுரிமை மூலம் "நியூ எபிரைட்சு" (*New Hebrides*) என்ற பெயரில் நிருவகிக்க உடன்பட்டன. 1970களில் நாட்டில் விடுதலைக்கான இயக்கம் வலுப்பெற்று 1980 ஆம் ஆண்டில் இத்தீவுக்கூட்டம் வனுவாட்டு குடியரசு என்ற பெயரில் விடுதலை அடைந்தது.

## சொற்பிறப்பு
பல ஆத்திரோனேசிய மொழிகளில் நிலம் அல்லது வீட்டைக் குறிக்கும் "வனுவா" என்னும் சொல்லில் இருந்தும், நில் என்பதைக் குறிக்கும் *டு* என்ற சொல்லில் இருந்தும் வனுவாட்டு என்ற பெயர் பிறந்தது.

## புவியியல்
thumb|left|வனுவாட்டுவின் நிலவரை
வனுவாட்டு எரிமலை விளைபொருட்களாகத் தோன்றிய சுமார் 82 சிறிய தீவுகளைக் கொண்ட ஒரு Y-வடிவத் தீவுக் கூட்டம் ஆகும். இவற்றில் 65 மக்களற்ற தீவுகள் ஆகும். வட, த்னெ முனைத் தீவுகளுக்கிடையேயான தூரம் கிட்டத்தட்ட 1,300 கி.மீ. (810 மைல்) ஆகும். இரண்டு தீவுகள் (மெத்தியூ மற்றும் ஹன்டர் தீவுகள்) பிரான்சினால் நியூ கலிடோனியாவின் கூட்டிணைவில் நிருவகிக்கப்படுகிறது.

போர்ட் விலா வனுவாட்டுவின் தலைநகரமும், மிகப்பெரிய நகரமும் ஆகும். இது எஃபாட்டே தீவில் உள்ளது. அதற்கடுத்த பெரிய நகரம் லூகன்வில் எஸ்பிரித்து சான்டோ தீவில் உள்ளது. வனுவாட்டுவின் அதியுயர் புள்ளி எஸ்பிரித்து சான்டோவில் உள்ள தப்வெமசானா மலை ஆகும். இதன் உயரம் 1,879 மீ (6,165 அடி) ஆகும்.

வனுவாட்டுவின் மொத்தப் பரப்பளவு கிட்டத்தட்ட 12,274 சதுரகி.மீ. (4,739 சது.மைல்), இவற்றில் நிலப்பரப்பு கிட்டத்தட்ட 4,700 சதுரகி.மீ. (1,800 சதுரமைல்) ஆகும். பெரும்பாலான தீவுகள் செங்குத்தானவையாகவும், திரமற்ற மணலையும் கொண்டுள்ளன, நன்னீர் மிகக்குறைந்தளவே உள்ளன. வனுவாட்டுவின் 9% நிலப்பகுதியே வேளாண்மைக்கு உகந்ததாகக் கணிக்கப்பட்டுள்ளது.

வனுவாட்டுவில் பெருமளவு செயல்நிலை எரிமலைகள் காணப்படுகின்றன. பல கடலடி எரிமலைகளும் உள்ளன. 2008 நவம்பரில் 6.4 அளவு கடலடி எரிமலை வெடிப்பு இடம்பெற்றது. ஆனாலும் உயிரிழப்புகள் ஏற்படவில்லை. 1945 இலும் எரிமலை வெடிப்பு இடம்பெற்றது.

## மேற்கோள்கள்

## வெளி இணைப்புகள்
* Interactive maps of Vanuatu 
* Republic of Vanuatu government 
* Volcanoes of Vanuatu
* Vanuatu National Tourism Office
*  In pictures: Vanuatu volcano
* The Happy Planet Index website
*புயலால் அழிந்த வனுவாட்டுவுக்கு உதவிகள் விரைகின்றன – காணொளி


பகுப்பு:ஓசியானிய நாடுகள்
பகுப்பு:தீவு நாடுகள்
பகுப்பு:முன்னாள் பிரித்தானியக் குடியேற்றங்கள்
பகுப்பு:ஐக்கிய நாடுகள் சபையின் உறுப்பு நாடுகள்
பகுப்பு:பிரான்சியம் அதிகாரபூர்வ மொழியாக உள்ள நாடுகளும் ஆள்புலங்களும்
கத்தரீன் அரண்மனை

250px|right|thumb|மாளிகையின் தெற்குப்பக்கம்
250px|right|thumb|வடக்குப் பக்கம்

**கத்தரீன் அரண்மனை** (ரஷ்ய மொழி: *Екатерининский дворец*) என்பது ரஷ்யாவின் சார் மன்னர்களின் கோடை கால வாழிடம் ஆகும். இவ்வரண்மனை சென் பீட்டர்ஸ்பேர்க் நகரில் இருந்து 25 கி.மீ தென்-கிழக்கே புஷ்கின் நகரில் அமைந்துள்ளது.

## வரலாறு

ரஷ்யாவின் அரசி முதலாம் கத்தரீனாவின் வேண்டுகோளுக்கிணங்க 1717 ஆம் ஆண்டில் ஜெர்மனியக் கட்டடக் கலைஞரான *ஜொஹான்-பிரைட்றிக் பிரோன்ஸ்டீன்* என்பவர் இக்கட்டிடத்தைக் கட்டினார். பின்னர் 1743 இல் இது புதிப்பிக்கப்பட்டது. எனினும் தனது தாயாரின் இம்மாளிகை மிகவும் பழையதெனக் கருதிய அவரது மகள் எலிசபெத் அரசி கட்டிடக் கலைஞரான பார்த்தலோமியோ ராஸ்ட்ரெல்லி (*Bartolomeo Rastrelli*) என்பவரிடம் இக்கட்டிடத்தை அழித்து புதிய மாளிகை அமைக்க வேண்டினார். நான்கு வருடங்களின் பின்னர் ஜூலை 30 1756 இல் 325 மீட்டர் நீள மாளிகை புதுப் பொலிவுடன் அமைத்து முடிக்கப்பட்டது.

இவ்வரண்மனையில் கிட்டத்தட்ட 100 கிகி தங்கத்தினால் சிலைகள் பல உருவாக்கப்பட்டன. இதன் கூரை முழுவதுமே தங்கத்தினால் ஆக்கப்பட்டதெனக் கூறுவர். மாளிகைக்கு முன்னால் அழகான பூங்கா அமைக்கப்பட்டுள்ளது.

## வெளி இணைப்புகள்
* Official website 
* வரலாறு
* Photo Tour of the Cameron Gallery from the Alexander Palace Time Machine
* Charles Cameron – Imperial Architect site on his work in Tsarskoe Selo and the Catherine Palace
* Photos of the Catherine Palace interiors 

## மேற்கோள்கள்

பகுப்பு:உருசிய அரண்மனைகள்
திருநீலகண்ட யாழ்ப்பாண நாயனார்

**திருநீலகண்ட யாழ்ப்பாண நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். இவர் திருவெருக்கத்தம்புலியூரில் யாழின் மூலமாக இன்னிசை வளர்க்கும் பெரும்பாணர் குலத்தில் பிறந்தவர். இவர் சிவபெருமானுடைய திருப்புகழை யாழ்மூலம் இசைக்க, ஏழிசையிலும் வல்லவரான தம் மனைவியார் மதங்கசூளாமணியாருடன் சோழ நாட்டிலுள்ள திருத்தலங்களை வணங்கி பாண்டி நாட்டின் தலைநகராகிய மதுரையை அடைந்தார். அங்கு திருவாலவாய்த் திருக்கோயிலின் வாயிலை அடைந்து முன்நின்று இறைவனது புகழ்சேர் புகழ்மாலைகளை யாழிலிட்டு இசைத்துப் போற்றினார். அவ்வின்னிசையைக் கேட்டு மகிழ்ந்த ஆலவாய் இறைவர், அன்றிரவு தம் தொண்டர்க்கெல்லாம் கனவில் தோன்றித் திருநீலகண்டப் பெரும்பாணரை தமது திருமுன் கொண்டு புகும்படி பணித்தருளினார். அவ்வாறே பாணனார்க்கும் உணர்த்தியருளினார். இறைவரது விருப்பப்படி பாணர் திருவாலவாய் திருக்கோயிலுள்ள இறைவன் திருமுன் புகுந்திருந்து அவரது மெய்ப்புகழை யாழிலிட்டு இசைத்துப் போற்றினார். தரையினிற் சீதம் தாக்கில் சந்த யாழ் நரம்பு தளர்ந்து நெகிழும் என்று பாணர்க்குப் பலகை இடும்படி இறைவர் அசரீரி வாக்கினால் அருள் செய்தார். அவ்வாறே தொண்டர்கள் பாணருக்குப் பொற்பலகை இட்டனர். பாணரும் பொற்பலகையில் ஏறியமர்ந்து உமையொருபாகர் வண்ணங்களை உலகெலாம் அறிய இசைத்துப் போற்றினார். 

ஆலாவாயிறைவரைப் போற்றி அருள் பெற்ற பெரும்பாணர் பல தலங்களையும் வழிபட்டுத் திருவாரூரரை அடைந்தார். அங்கு தமது குல மரபின்படி கோயில் வாயிலின் முன் நின்று இறைவர் புகழ்த் திறங்களை யாழில் இட்டு இசைத்தார். பாணரது இன்னிசைக்கு உவந்து ஆரூர் அண்ணலார், பாணர் உட்சென்று வழிபட, வடதிசையில் வேறொரு வாயிலை வகுத்தருளினார். பாணர் அவ்வழுயே புகுந்து ஆரூர்த் திருமூலட்டானத்து அமர்ந்த இறைவர் முன் சென்று துதித்துப் பாடி தொழுது மகிழ்ந்தார்.

ஆளுடைய பிள்ளையாரை வணங்கும் விருப்பினராய்க் காழிப்பதியை அடைந்தார். திருஞானசம்பந்தப் பிள்ளையாருடன் சிவபெருமான் உறையும் திருத்தலங்களை வணங்கி இன்னிசைத் திருத்தொண்டு புரிந்து வந்த யாழ்ப்பாணர், தமது மனைவி மதங்கசூளாமணியாருடன் திருநல்லூர்ப் பெருமணத்தில் ஆளுடைய பிள்ளையாரின் திருமணத்தைக் கண்டு அவருடனே கூட அடியார் திருக்கூட்டத்துடன் ஈறில் பெருஞ்சோதியினுட் புகுந்து ஈறிலாப் பேரின்ப வாழ்வு பெற்றார்.

## மேற்கோள்கள்

## உசாத்துணைகள்
#பெரிய புராணம் வசனம் - சிவதொண்டன் சபை, யாழ்ப்பாணம்

----

பகுப்பு:நாயன்மார்கள்
கோபுண்டு

:*கூபுண்டு என்னும் கூகிளினால் பாவிக்கப்படும் லினக்ஸ் உடன் Not to be confused with [[Goobuntu]], a [[Linux]] distribution used by [[கூகுள்]].*

**கோபுண்டு** பிரபலமான குனு/ லினக்ஸ்  வழங்கலான உபுண்டு விடமிடமிருந்து வெளிவரவுள்ள கணினிகளுக்கான இயங்கு தளமாகும். இது முற்றிலும் கட்டற்ற  மென்பொருட்களால்  உருவாக்கப் படவுள்ளது.

## அடிக்குறிப்புகள்

## வெளியிணைப்புகள்
*இது குறித்த உபுண்டு விகி பக்கம்
*கோபுண்டு தரவிறக்கம் 

பகுப்பு:உபுண்டு (இயக்குதளம்)
வீச்சளவை சுழிவளவை தேற்றம்

நேரியல் இயற்கணிதத்தில் **வீச்சளவை-சுழிவளவை தேற்றம் ** (Rank-Nullity Theorem) அடிப்படைத் தேற்றங்களில் முதன்மையானது. ஒரு முடிவுறு பரிமாணமுள்ள திசையன் வெளியிலிருந்து மற்றொரு திசையன் வெளிக்குப் போகும் ஒரு நேரியல் கோப்பைப் பற்றிய பற்பல விவரங்கள் இத்தேற்றத்திலிருந்துதான் தொடங்குகின்றன. ஒரு நேரியல் கோப்பு T: U \rightarrow V இனுடைய  வீச்சின் பரிமாணம்  **வீச்சளவை** என்றும் அதன் சுழிவின்  பரிமாணம் **சுழிவளவை** என்றும் சொல்லப்படும். அவ்விரண்டு பரிமாணங்களின் கூட்டுத்தொகை  dimU க்குச்சமம் என்பதுதான் இத்தேற்றம்.

## தேற்றம்

T: U \rightarrow  V ஒரு நேரியல் கோப்பு என்றும்  U வின் பரிமாணம்  p என்றும்  கொள்.

R(T) = T இன் வீச்சு; அ-து  \{v \in V : U விலுள்ள ஏதோ ஒரு  u க்கு  T(u) = v\}

N(T) = T இன் சுழிவு, அ-து \{ u \in U: T(u) = 0\}

r(T) = வீச்சளவை = R(T) இன் பரிமாணம்.

n(T) = சுழிவளவை = N(T) இன் பரிமாணம்.

என்றால்,  r(T) + n(T) =  p

## விளைவுகள்

* T: U \rightarrow V  ஒரு நேரியல் முழுக்கோப்பு என்றும்  U  வின் பரிமாணம் p என்றும் கொள்.

இப்பொழுது, T ஒரு உள்ளிடுகோப்பாக இருந்தால், இருந்தால் தான், dimV = p

* U, V இரண்டும் முடிவுறு பரிமாணமுள்ள திசையன் வெளிகள் என்றால்,

: ஒரு நேரியல் கோப்பு  T:\rightarrow V  உள்ளிடுகோப்பாக இருந்தால், இருந்தால்தான், அது முழுக்கோப்பாக இருக்கும்.

* U, V இரண்டும் p-பரிமாணமுள்ள  திசையன் வெளிகள் என்றும், T : U \rightarrow V ஒரு நேரியல் கோப்பு என்றும் கொள்.

:இப்பொழுது, பின்வரும் வாசகங்களெல்லாம் ஒன்றுக்கொன்று சமானம்:

: (அ)  T ஒரு வழுவிலா கோப்பு; அ-து, ஒன்றுக்கொன்று இயைபான கோப்பு, மற்றும் முழுக்கோப்பு.
: (ஆ)  T ஒரு உள்ளிடு கோப்பு
: (இ)  T, U விலுள்ள நேரியல் சார்பற்ற உட்கணங்களை V இன் நேரியல் சார்பற்ற உட்கணங்களாக உருமாற்றுகிறது.
: (ஈ)   T, U வினுடைய ஒவ்வொரு அடுக்களத்தையும்  V இன் ஒரு அடுக்களமாக மாற்றுகிறது.
: (உ)  T ஒரு முழுக்கோப்பு
: (ஊ)  T இன் வீச்சளவை r(T) = p  
: (எ)   T இன் சுழிவளவை n(T) = 0
: (ஏ)   T^{-1} க்கு இருப்பு உண்டு.

* p-பரிமாணமுள்ள மெய்யெண் திசையன் வெளி எதுவும்  {V_p}^{\mathbf{R}} உடன் சம அமைவியமுள்ளது.
* p-பரிமாணமுள்ள சிக்கலெண் திசையன் வெளி எதுவும் {V_p}^{\mathbf{C}} உடன் சம அமைவியமுள்ளது.

## துணை நூல்கள்
* Serge Lang. Introduction to Linear Algebra. 1986. Springer Science, Inc. New York. .
* V. Krishnamurthy, V.P. Mainra & J.L. Arora.An Introduction to Linear Algebra. 1976. Affiliated East West Press PVT Ltd. New Delhi. 

பகுப்பு:நேரியல் இயற்கணிதம்
பகுப்பு:சார்புப் பகுவியல்
பகுப்பு:இயற்கணிதத் தேற்றங்கள்
அஸ்கியா சமாதி

**அஸ்கியா சமாதி** மாலி (Mali) நாட்டிலுள்ள காவோவில் (Gao) உள்ளது. இது சொங்காயின் முதற் பேரரசரான முதலாவது அஸ்கியா மொஹம்மத் என்பவர் புதைக்கப்பட்ட இடம் என நம்பப்படுகின்றது. 15 ஆம் நூற்றாண்டின் இறுதிப் பகுதியில் கட்டப்பட்ட இது ஒரு யுனெஸ்கோ உலக பாரம்பரியக் களம் ஆகும்.

மேற்கு ஆபிரிக்க சாஹேல் (Sahel) பகுதியின் நினைவுச் சின்னம் சார்ந்த மண் கட்டிட மரபில் அமைந்த சிறப்பான எடுத்துக்காட்டு என இதனை யுனெஸ்கோ விளக்குகின்றது. இந்தத் தொகுதி, பிரமிட் வடிவிலான ஒரு சமாதி, இரண்டு பள்ளிவாசல்கள், ஒரு இடுகாடு, ஒரு கூடல் களம் (assembly ground) என்பவற்றை உள்ளடக்கியுள்ளது. 17 மீட்டர்கள் உயரமான இது, இப்பகுதியில் அமைந்துள்ள குடியேற்றவாதகாலத்துக்கு முற்பட்ட நினைவுச் சின்னங்களுள் பெரியது ஆகும். இதுவே பிற்காலத்தில் இப் பகுதிகளில் பரவிய இஸ்லாமியக் கட்டிடக்கலைப் பாணிக்குரிய முதல் எடுத்துக்காட்டு ஆகும். 

1960 களிலும் 70 களின் நடுப் பகுதியிலும் இடம் பெற்ற பள்ளிவாசல் கட்டிடங்களின் விரிவாக்கம், 1999 இல் கட்டப்பட்ட சுற்று மதில் என்பன இக் களத்தில் செய்யப்பட்ட அண்மைக்கால வேலைகள் ஆகும். இதன் வரலாற்றுக் காலம் முழுவதிலும், மண் கட்டிடங்களைப் பேணுவதற்கு மிகவும் இன்றியமையாத சாந்து பூசலும் அடிக்கடி நடைபெற்று வந்துள்ளது. மின் விசிறிகள், மின் விளக்குகள், ஒலிபெருக்கிகள் என்பவற்றுக்காக 2000 ஆவது ஆண்டில் மின்னிணைப்பும் கொடுக்கப்பட்டுள்ளது. 

## மேற்கோள்கள்

பகுப்பு:யுனெஸ்கோ உலக பாரம்பரியக் களம்
பகுப்பு:தொல்லியல்
விடுதலைப் புலிகள் கட்டாய ஆட்சேர்ப்பு

தமிழீழ விடுதலைப் புலிகள் பலாத்கார ஆள்சேர்ப்பில் ஈடுபட்டிருப்பதாக பிபிசி ஜூலை 30, 2007 இல் செய்தி வெளியிட்டது. ஒவ்வொரு வீட்டுக்கும் ஒரு நபர் கட்டாயமாகப் புலிகளுடன் இணைய வேண்டும் என்று புலிகள் கொள்கை (அல்லது சட்டம்) ஆக்கியுள்ளதாகவும் அச்செய்தியில் தெரிவிக்கப்பட்டது. எவரும் புலிகளில் இல்லாத குடும்பங்களில் ஒருவரை பலாத்காரமாகப் புலிகள் தமது அமைப்பில் சேர்த்து வருவதற்கு தகுந்த புதிய ஆதாரங்கள் கிடைக்கப்பெற்றுள்ளதாக மேற்கண்ட செய்தி குறித்தது.

இருப்பினும், புலிகளின் அரசியல் தலைவர் சு.ப.தமிழ்ச்செல்வன் இதை மறுத்துள்ளதாகவும் அச்செய்திக் குறிப்பில் தெரிவிக்கப்பட்டது.

1980 இறுதியில் பிற இயக்கங்கள் கட்டாய ஆள்சேர்ப்பில் ஈடுபட்ட பொழுது, விடுதலைப் புலிகள் அதை அப்பொழுது எதிர்த்து பரப்புரை செய்ததும், இலங்கை இராணுவத்தில் கட்டாய ஆட்சேர்ப்பு இல்லை என்றும் கூறப்பட்டது.

## மேற்கோள்கள்


பகுப்பு:விடுதலைப் புலிகள் மீதான விமர்சனங்கள்
தட்ரார்த் அகாக்கஸ்

**தட்ரார்த் அகாக்கஸ்** (Tadrart Acacus, அரபி: تدرارت عكاكس) மேற்கு லிபியாவில் உள்ள பாலைவனப் பகுதியாகும். இது சஹாரா பாலைவனத்தின் ஒரு பகுதியாக உள்ளது. இது கத் நகரத்துக்கு அருகில் உள்ளதுடன், அல்ஜீரிய நாட்டின் எல்லையும் அண்மையிலேயே இருக்கின்றது. *தட்ரார்த்* என்பது உள்ளூர் மொழியில் *மலை* என்னும் பொருளுடையது. இப் பகுதியில் அதிக அளவில் பாறை ஓவியங்கள் காணப்படுகின்றன.

இப்பகுதி 1985 ஆம் ஆண்டில் யுனெஸ்கோ உலக பாரம்பரியக் களங்களின் பட்டியலில் சேர்க்கப்பட்டது. இப் பாறை ஓவிங்கள் கிமு 12,000 தொடக்கம் கிபி 100 வரையான காலப்பகுதியைச் சேர்ந்தவை என்பதுடன், பண்பாடு மற்றும் இயற்கை மாற்றங்களை வெளிப்படுத்துவனவாகவும் உள்ளன. இவ்வோவியங்களில், ஒட்டைச்சிவிங்கிகள், யானைகள், தீக்கோழிகள், ஒட்டகங்கள், குதிரைகள் போன்ற விலங்குகளுடன் மனிதர்களின் உருவங்களும் காணப்படுகின்றன. இசை, நடனம் முதலிய அன்றாட நிகழ்வுகள் தொடர்பில் மனிதர்கள் ஓவியங்களில் தீட்டப்பட்டுள்ளனர்.

## மேற்கோள்கள்


பகுப்பு:உலகப் பாரம்பரியக் களங்கள்
பகுப்பு:பாறை ஓவியங்கள்
சலோங்கா தேசியப் பூங்கா

**சலோங்கா தேசியப் பூங்கா** (*Salonga National Park*), கொங்கோ ஜனநாயகக் குடியரசில், கொங்கோ ஆற்று வடிநிலப் பகுதியில் அமைந்துள்ள தேசியப் பூங்காவாகும். இது ஆபிரிக்காவின் மிகப் பெரிய வெப்பவலய மழைக்காடு ஆகும். இங்கே பொனோபோஸ், சலோங்கா, குரங்குகள், ஸயர் மயில்கள், காட்டு யானைகள், ஆபிரிக்க முதலைகள் என்பன காணப்படுகின்றன. இது 1984ஆம் ஆண்டில் யுனெஸ்கோ உலக பாரம்பரியக் களமாகப் பதியப்பட்டுள்ளது. கொங்கோவின் கிழக்குப் பகுதியில் நடைபெறும் உள்நாட்டுப் போரைத் தொடர்ந்து 1999-ல் இது ஆபத்துக்கு உட்பட்டுள்ள உலக பாரம்பரியக் களங்களின் பட்டியலில் சேர்க்கப்பட்டுள்ளது.

## மேற்கோள்கள்

பகுப்பு:உலகப் பாரம்பரியக் களங்கள்
பகுப்பு:தேசியப் பூங்காக்கள்
துர்க்கானா ஏரி தேசியப் பூங்கா

**துர்க்கானா ஏரி தேசியப் பூங்கா** என்பது கென்யா நாட்டில் அமைந்துள்ள மூன்று தேசியப் பூங்காக்களுக்கு கூட்டாக வழங்கப்படும் பெயராகும். 1997 இல் இது யுனெஸ்கோ உலக பாரம்பரியக் களமாகப் பட்டியலிடப்பட்டு, 2001 இல் மேலும் விரிவாக்கப்பட்டது. புலம்பெயர் பறவைகள் தங்குமிடமாக அமைவதும், நைல் முதலைகள், நீர்யானைகள், பாம்புகள் முதலியவற்றின் இனப்பெருக்கத்துக்கு உரிய இடமாக இருப்பதும் இதன் முக்கியத்துவத்துக்கான காரணங்களாகும்.

பகுப்பு:உலகப் பாரம்பரியக் களங்கள்
பகுப்பு:தேசியப் பூங்காக்கள்
மெக்னாஸ்

**மெக்னாஸ்** (அரபு:مكناس) என்பது மொரோக்கோ நாட்டின் வடக்குப் பகுதியிலுள்ள ஒரு நகரமாகும். இது நாட்டின் தலைநகரமான ராபாத்தில் இருந்து 130 கி.மீ தொலைவிலும், ஃபெஸ் இலிருந்து 60 கி.மீ தொலைவிலும் உள்ளது. மெக்னாஸ் இவ்விரு நகரங்களுக்கும் இடையிலுள்ள A2 வீதியில் உள்ளது. இது மௌலே இஸ்மாயிலின் (1672-1727) ஆட்சிக் காலத்தில் மொரோக்கோவின் தலைநகரமாக இருந்தது. பின்னர் தலைநகரம் ராபாத்துக்கு மாற்றப்பட்டது. 2004 ஆம் ஆண்டுக் கணப்பெடுப்பின்படி, 536,322 மக்கள்தொகை கொண்ட *மெக்னாஸ்*, மெக்னாஸ் தஃபிலாலெத் பகுதியில் தலைநகராகவும் விளங்குகிறது.

## மேற்கோள்கள்

பகுப்பு:உலகப் பாரம்பரியக் களங்கள்
பகுப்பு:பண்டைய நகரங்கள்
கொடுந்தமிழ்

தமிழ் மொழி சீர்தரப்படுத்தப்பட்ட செந்தமிழில் இருந்தோ அல்லது பொதுத்தமிழ் வழக்கில் இருந்தோ சற்று வேறுபட்டு பேசப்படும் பொழுதோ அல்லது எழுதப்படும் பொழுதோ **கொடுந்தமிழ்** என அழைக்கப்படும்.  கொடுந்தமிழ் எனும் பெயர், ஒரு மரபுச் சொல் வழக்கேயன்றி மொழியின் உயர்வு தாழ்வினைச் சுட்ட இடப்பட்ட பெயரல்ல.  பழந்தமிழ் இலக்கியங்களில் கொடுந்தமிழ், மொழியை மட்டுமல்லாமல், அது பேசப்பட்ட நிலத்தையும் குறித்து நின்றது.  "பொதுமொழி வேரூன்றியிருந்த நாட்டை செந்தமிழ் நிலம் என்றும், அதிலிருந்து வேறுபட்டுக் கிளைமொழிகள் செழித்திருந்த தமிழ்நாட்டுப் பகுதிகளைக் கொடுந்தமிழ் நிலம் என்றும் பழங்காலத்துப்புலவர் பாகுபாடு செய்தனர் எனக் கொள்ளலாம்." 

கொடுந்தமிழ் பிற மொழி கலப்பினால் களங்கம் கண்ட தமிங்கிலம் போன்ற தமிழ் வழக்குகளை சுட்டப் பயன்படுத்தப்படுவதில்லை.

## இவற்றையும் பார்க்கவும்
*கொடுந்தமிழ் நாடு

## மேற்கோள்கள்


பகுப்பு:தமிழ்
பலாலி விமானப்படைத்தளம் மீதான கரும்புலித் தாக்குதல் -2

**பலாலி விமானப்படைத்தளம் மீதான கரும்புலித் தாக்குதல் - 2** என்பது இலங்கையில் யாழ்ப்பாணத்திலிருந்த பலாலி படைத்தளத்தின் மீது விடுதலைப்புலிகளின் கரும்புலிகள் அணி ஆகஸ்ட் 2 1994 இல் நடத்திய அதிரடித் தாக்குதலைக் குறிக்கும். இது பலாலித் தளத்தின் மீதான இரண்டாவது கரும்புலித் தாக்குதலாகும்.

## பின்னணி
1993 நவம்பரில், தவளைப் பாய்ச்சல் என்ற பெயரிட்டு பூநகரி கூட்டுப்படைத் தளம் மீது விடுதலைப்புலிகள் பெருமெடுப்பில் தாக்குதலை நடத்தினர். அந்த நேரத்தில் திசைதிருப்பல் தாக்குதலாக பலாலி படைத்தளத்தின் மீது கரும்புலித் தாக்குதலொன்றும் நடத்தப்பட்டது. அதுவே அப்படைத்தளம் மீதான முதலாவது கரும்புலித்தாக்குதல். ஆனால் எதிர்பார்த்ததுபோல் அத்தாக்குதல் புலிகளுக்கு வெற்றியளிக்கவில்லை. அச்சண்டையில் 13 கரும்புலி வீரர்கள் கொல்லப்பட ஏனையோர் தளத்துக்குத் திரும்பினர்.

இந்த தோல்வியடைந்த தாக்குதலில் ஏற்பட்ட தவறுகளைத் திருத்தி மீண்டும் பலாலித் தளத்தின் மீதான கரும்புலித் தாக்குதல் ஒன்றுக்குத் திட்டமிடப்பட்டது.

## தாக்குதல்
கெனடி எனப்படும் நிலவன் தலைமையில் தாக்குதலுக்கான அணி நகர்ந்தது. (நிலவன், அச்சமரில் விழுப்புண்ணடைந்து மயங்கிய நிலையில் இலங்கை இராணுவத்தினரிடம் பிடிபட்டு நீண்டகாலம் சிறையிலிருந்து பின்னர் கைதிகள் பரிமாற்றத்தின் போது விடுவிக்கப்பட்டார்.)

நகர்வின்போது இடையில் எதிர்பாராத விதமாக இராணுவத்தினருடன் ஏற்பட்ட மோதலில் தாக்குதலணி சிதறிவிட்டது. தன்னுடன் எஞ்சியிருந்த வீரர்களை அழைத்துக்கொண்டு இரவோடிரவாக விமானப்படைத் தளத்தினுள் ஊடுருவினார் அணித்தலைவர் நிலவன் அல்லது கெனடி.

ஆகஸ்ட் 2 1994 அன்று அதிகாலை யாழ்ப்பாணத்திலிருந்த பலாலி விமானப்படைத்தளம் மீது விடுதலைப்புலிகளின் கரும்புலி அணியினர் அதிரடித் தாக்குதலைத் தொடங்கினர்.
அத்தாக்குதலில்  'பெல் 212' ரக உலங்குவானூர்தியொன்று புலிகளால் அழிக்கப்பட்டது. ஏற்கனவே எதிரியுடன் ஏற்பட்ட மோதலில் படையினரின் பவள் கவச வாகமொன்றும் தகர்க்கப்பட்டிருந்தது.

தொடர்ந்து நடந்த சண்டையில் கரும்புலியணியில் ஐந்து பேர் கொல்லப்பட்டனர்.
அணியிலிருந்து சிதறியிருந்த ஏனையவர்கள் சில நாட்களின் பின்னர் பாதுகாப்பாகத் தளம் திரும்பினர்.

## இத்தாக்குதலில் கொல்லப்பட்ட கரும்புலிகள்
* கரும்புலி கப்டன் நவரட்ணம்
* கரும்புலி லெப். ரங்கன்
* கரும்புலி மேஜர் ஜெயம்
* கரும்புலி மேஜர் திலகன்
* கரும்புலி கப்டன் திரு
* வேவுப்புலி மேஜர் சேரன்/அசோக்
பகுப்பு:தமிழீழ விடுதலைப் புலிகளின் தாக்குதல்கள்
பலாலி விமானப்படைத்தளம் மீதான கரும்புலித் தாக்குதல் -1

பலாலி விமானப்படைத்தளம் மீதான கரும்புலித் தாக்குதல் -1 என்பது யாழ்ப்பாணத்திலுள்ள பலாலி விமானப்படைத்தளம் மீது விடுதலைப்புலிகளின் கரும்புலிகள் நடத்திய முதலாவது தாக்குதலைக் குறிக்கும்.

## பின்னணி

1993 நவம்பரில், 'தவளைப் பாய்ச்சல்' என்ற பெயரிட்டு பூநகரி கூட்டுப்படைத் தளம் மீது விடுதலைப்புலிகள் பெருமெடுப்பில் தாக்குதலை நடத்தினர். அந்த நேரத்தில் திசைதிருப்பலுக்காகவும் படையினரின் வழங்கலை முடக்குவதற்காகவும் பலாலி படைத்தளத்தின் மீது கரும்புலித் தாக்குதலொன்றும் நடத்தப்பட்டது. அதுவே அப்படைத்தளம் மீதான முதலாவது கரும்புலித்தாக்குதல்.

## தாக்குதல்

இத்தாக்குதலுக்கென முப்பது வரையான வீரர்களைக் கொண்ட அணி கடல்வழியாக  நகர்ந்தது. கடலில் ஏற்பட்ட காலநிலை மாற்றத்தால் அணி இரண்டாகப் பிரிந்து தளத்தினுள் ஊடுருவியது.
இலக்கை அடைய முன்பே எதிரியினால் இனங்காணப்பட்டு அவ்வணிகள் தாக்குதலுக்கு உள்ளாயின.
எதிர்பார்த்தபடி எதுவுமே நடைபெறாமல்போக, தப்பியவர்கள் தளம் திரும்பினர். இத்திட்டம் புலிகளுக்கு முற்றுமுழுதான தோல்வியாக முடிவடைந்தது.

இத்தாக்குதலில் புலிகளின் தரப்பில் 13 கரும்புலிகள் கொல்லப்பட்டனர்.

பகுப்பு:தமிழீழ விடுதலைப் புலிகளின் தாக்குதல்கள்
சடைய நாயனார்

"என்னவனாம் அரனடியே அடைந்திட்ட சடையன் அடியார்க்கும் அடியேன்" - திருத்தொண்டத் தொகை.

சடைய நாயனார் என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். திருநாவலூரிலே ஆதிசைவ மரபிலே தோன்றியவர் *சடையனார்*. இவர் இசைஞானியாரை மணந்து  உலகமெலாம் மெய்ஞான ஒளியைப் பரப்பும் நம்பியாரூரரை மகவாகப் பெற்றுத் தந்த பெருமை உடையவர்.

## நுண்பொருள்
# சிவதொண்டர்க்குத் தந்தையாம் பேறுபெற்றோர் சிவப்பேறு பெற்றோரே.

சடையனார் நாயனார் குருபூசை: மார்கழித் திருவாதிரை.

## மேற்கோள்கள்

# பெரிய புராணம் வசனம் - சிவதொண்டன் சபை, யாழ்ப்பாணம்

----

பகுப்பு:ஆதிசைவர்கள்
பகுப்பு:நாயன்மார்கள்
பழைய ஃபெஸ் நகரம்

ஃபெஸ் எல் பாலி (Fes el Bali) என அரபு மொழியில் வழங்கப்படும் **பழைய ஃபெஸ் நகரம்**, மொரோக்கோவிலுள்ள, மிகப் பழையதும், மதிலால் சூழப்பட்டதுமான ஃபெஸ் நகரின் பகுதியாகும். இது இரண்டாம் *இத்ரிசிட் இத்ரிஸினால்* (Idrisid Idris II.) அமைக்கப்பட்டது. புதிய ஃபெஸ் எனப்படும் நகரின் புதிய பகுதி 1276 ஆம் ஆண்டில் உருவாக்கப்பட்டதாகும்.

பழைய ஃபெஸ் நகரமே இரண்டு ஃபெஸ் நகரப் பகுதிகளுள் பெரியது ஆகும். அத்துடன் மக்கள்தொகை அடிப்படையில் உலகில் மிகப்பெரிய தொடர்ச்சியான மோட்டார் வண்டிகளற்ற நகரப் பகுதியாகும். இது 1981 ஆம் ஆண்டில் யுனெஸ்கோ உலக பாரம்பரியக் களமாக அறிவிக்கப்பட்டது.

## மேற்கோள்கள்

பகுப்பு:உலகப் பாரம்பரியக் களங்கள்
பகுப்பு:பண்டைக்கால நகரங்கள்
அறப் போராட்டம்

**அறப் போராட்டம்** (Non-violence) என்பது பொதுவாக உரிமைகளை வென்றெடுப்பதற்காக வன்முறை இன்றி அறவழியில் போராடுவதைக் குறிக்கும். எதிராளிக்கு வன்முறையால் தீங்கு விளைவிக்காமல் அவர் மனதை மாற்றி, உரிமைகளைப் பெற்றுக்கொள்ள முயல்வதே இதன் அடிப்படை நோக்கமாகும்.

## இவற்றையும் பார்க்கவும்
* அகிம்சை
* முரண்பாடு தீர்த்தல்
* வன்முறை வன்முறையைப் பிறப்பிக்கிறது
* எதிர்ப்புப் போராட்ட தலைப்புகள் பட்டியல்
* அறப்போர் (ஆவண நிகழ்படம்)

## மேற்கோள்கள்

பகுப்பு:அறப் போராட்டம்
பகுப்பு:காந்தியம்